2017 — 2021-yillarda qishloq joylarda yangilangan namunaviy loyihalar boʻyicha arzon uy-joylar qurish dasturi toʻgʻrisida
(resolution, 2021-03-11)

Keyingi yillarda qishloq aholisi uchun namunaviy loyihalar asosida yakka tartibdagi uy-joylar qurish boʻyicha keng koʻlamli ishlar amalga oshirilmoqda. Birgina 2009 — 2016-yillar davrida qishloq joylarda 1308 turar joy massivida umumiy maydoni 9 573 ming kvadrat metr boʻlgan 69 557 ta shinam uy-joy qurildi. Qishloqlardagi 83,5 mingdan ortiq oilaning yashash sharoiti yaxshilandi. Koʻrilgan chora-tadbirlar oilalarni zamonaviy, sifatli, shinam uy-joy bilan taʼminlashga, qishloqda yangi muhandislik-kommunikatsiya, ijtimoiy va bozor infratuzilmasini shakllantirishga koʻmaklashdi, qishloqning qiyofasini yangi darajaga koʻtarish va shu asosda qishloq aholisining hayot darajasini yaxshilash va dunyoqarashini oʻzgartirish imkonini berdi. Shu bilan birga, ushbu sohani oʻrganish aholining real ehtiyojlari va xarid qobiliyatini, shuningdek milliy mentalitetni va qishloq joylarda yashash sharoitlarining xususiyatlarini toʻliq hisobga olib qurilish samaradorligini oshirishga yoʻnaltirilgan prinsipial jihatdan yangi yondashuvlarni ishlab chiqish zarurligini koʻrsatdi. Qishloq joylarda aholining keng qatlamlarini zamonaviy va shinam uy-joy bilan taʼminlash darajasini tubdan oshirish maqsadida: 1. Quyidagilar qishloq joylarda uy-joy qurilishini yanada rivojlantirishning asosiy yoʻnalishlari etib belgilansin: yashash uchun ijtimoiy-maishiy shart-sharoitlarni yaxshilash, qishloq aholisining zamonaviy, sifatli, shinam, arzon uy-joyga boʻlgan ehtiyojlarini qondirish; qishloq joylarda uy-joylar qurish uchun ajratilgan turar joy massivlarida muhandislik-kommunikatsiya infratuzilmasini va transport tarmoqlarini birgalikda rivojlantirish; konstruktiv va arxitektura-rejalashtirish yechimlarini optimallashtirish hisobiga loyiha-qidiruv va qurilish-montaj ishlari, shuningdek barpo etilayotgan uylar tannarxini pasaytirish; energiyani tejaydigan materiallar va asbob-uskunalarning yangi turlaridan foydalanishni kengaytirish; joylarda qurilish industriyasini rivojlantirish, pudrat tashkilotlarining quvvatlarini koʻpaytirish, ularning moddiy-texnika bazasini mustahkamlash; uy-joy qurilishi uchun ajratiladigan yer resurslaridan oqilona foydalanishni taʼminlash; qishloq joylarda yakka tartibda uy-joy qurilishi uchun imtiyozli kreditlar berishning fuqarolar uchun yanada qulay shartlarini joriy etish. 2. Qishloq joylarda mavjud namunaviy loyihalarga qoʻshimcha ravishda arzon uylarning quyidagi yangi namunalarini (keyingi oʻrinlarda uylar deb yuritiladi) joriy etish maqsadga muvofiq deb hisoblansin: “Obod qishloq” dasturiga kiritilgan aholi punktlarida, shuningdek, aholi zichligi yuqori boʻlgan va zarur muhandislik-transport kommunikatsiyalari bilan taʼminlangan hududlarda toʻrt qavatli arzon koʻp kvartirali (2 va 3 xonali) uylar; shaharlarda Oʻzbekiston Respublikasi Mudofaa vazirligi, Milliy gvardiyasi harbiy xizmatchilari va ichki ishlar organlari xodimlari (keyingi oʻrinlarda fuqarolarning alohida toifalari deb yuritiladi) uchun besh qavatli arzon koʻp kvartirali (2 va 3 xonali) uylar. 3. Belgilansinki, namunali uy-joylar qurish uchun “Qishloq qurilish bank” ATB, Tashqi iqtisodiy faoliyat milliy banki, “Ipoteka bank” ATB, “Xalq banki” ATB, “Asaka” ATB va “Oʻzsanoatqurilishbank” ATB (keyingi oʻrinlarda ishtirok etuvchi tijorat banklari deb yuritiladi) uy quruvchilarga ipoteka kreditlarini quyidagicha beradilar: a) 2019-yilda qishloq joylarda namunaviy loyihalar boʻyicha arzon uy-joylar qurish dasturini amalga oshirish doirasida 20 yil muddatga (fuqarolarning alohida toifalari uchun quriladigan arzon koʻp kvartirali uylar uchun — 15 yil) 2 yillik imtiyozli davr hamda dastlabki 5 yil davomida yillik 7 foiz miqdoridagi foiz stavkasida va keyingi davrda Oʻzbekiston Respublikasi Markaziy bankining qayta moliyalashtirish stavkasida, bunda uy quruvchilarning dastlabki badali quyidagi miqdorlarni tashkil etadi: 10 foiz — toʻrt qavatli koʻp kvartirali (2 va 3 xonali) uylar va 0,02 gektar oʻlchamli yer uchastkalarida joylashtiriladigan 3 xonali bir qavatli uylar uchun; 25 foiz — fuqarolarning alohida toifalari uchun quriladigan besh qavatli arzon koʻp kvartirali (2 va 3 xonali) uylar uchun; b) 2020-yilda qishloq joylarda namunaviy loyihalar boʻyicha arzon uy-joylar qurish dasturini amalga oshirish doirasida 20 yil muddatga (fuqarolarning alohida toifalari uchun quriladigan arzon koʻp kvartirali uylar uchun — 15 yil) 1 yillik imtiyozli davr hamda dastlabki 5 yil davomida har yili foiz stavkasi qatʼiy belgilangan 7 foizdan Oʻzbekiston Respublikasi Markaziy bankining qayta moliyalashtirish stavkasi darajasigacha bir meʼyorda oshib boradigan stavkada va keyingi davrda Oʻzbekiston Respublikasi Markaziy bankining qayta moliyalashtirish stavkasida, bunda uy quruvchilarning dastlabki badali quyidagi miqdorlarni tashkil etadi: 10 foiz — toʻrt qavatli koʻp kvartirali (2 va 3 xonali) uylar uchun; 25 foiz — fuqarolarning alohida toifalari uchun quriladigan besh qavatli arzon koʻp kvartirali (2 va 3 xonali) uylar uchun. 4. Oʻzbekiston Respublikasi Iqtisodiyot vazirligi, Moliya vazirligi, Davlat arxitektura va qurilish qoʻmitasi tomonidan Qoraqalpogʻiston Respublikasi Vazirlar Kengashi, viloyatlar hokimliklari, “Qishloq qurilish invest” IK MCHJ, ishtirok etuvchi tijorat banklari va boshqa manfaatdor idoralar bilan birgalikda ishlab chiqilgan 2017 — 2021-yillarda qishloq joylarda namunaviy loyihalar boʻyicha arzon uy-joylar qurish dasturi (keyingi oʻrinlarda Dastur deb ataladi) maʼqullansin. Dastur quyidagilarni oʻz ichiga oladi: 2017-yilda namunaviy loyihalarning aniq turlari boʻyicha qishloq joylarda umumiy moliyalashtirish hajmlari 2 121,5 milliard soʻm boʻlgan 15,0 mingta arzon, zamonaviy, shinam uy-joylar, shu jumladan birinchi turi boʻyicha — 4 608 ta, ikkinchi turi boʻyicha — 3 739 ta, uchinchi turi boʻyicha — 3 672 ta, qurishning yigʻma va asosiy parametrlari 1 — 5-ilovalarga muvofiq; 2017-yilda turar joy massivlari uchun muhandislik-transport kommunikatsiyalari va infratuzilma obyektlari qurish boʻyicha yigʻma koʻrsatkichlar 6-ilovaga muvofiq. 5. Qoraqalpogʻiston Respublikasi Vazirlar Kengashi Raisiga, viloyatlar hokimlariga, Oʻzbekiston Respublikasi Iqtisodiyot vazirligi, Moliya vazirligi, Davlat arxitektura va qurilish qoʻmitasi, Moliya vazirligi huzuridagi Respublika yoʻl jamgʻarmasi, “Qishloq qurilish invest” IK MCHJ, “Qishloq qurilish loyiha” MCHJ, “Oʻzbekenergo” AJ, “Oʻztransgaz” AK, ishtirok etuvchi tijorat banklari, boshqa manfaatdor vazirliklar va idoralar rahbarlariga: maʼqullangan Dastur parametrlariga muvofiq uylar, muhandislik-transport kommunikatsiyalari, ijtimoiy va bozor infratuzilmasi obyektlari qurish; qurilish-montaj ishlari tannarxini pasaytirishga, mahalliy qurilish industriyasini barqaror va mutanosib rivojlantirishga, pudrat tashkilotlarining salohiyatini mustahkamlashga yoʻnaltirilgan chora-tadbirlarni izchil amalga oshirish yuzasidan shaxsiy masʼuliyat yuklansin. 6. Oʻzbekiston Respublikasi Moliya vazirligi: ishtirok etuvchi tijorat banklarining buyurtmanomalari boʻyicha dastlabki 5 yil mobaynida yiliga 4 foizli stavka boʻyicha va keyingi davrda ishtirok etuvchi tijorat banklarining marjasi yiliga 3 foiz miqdorida boʻlishini hisobga olgan holda Oʻzbekiston Respublikasi Markaziy bankining qayta moliyalashtirish stavkasi miqdorida 2 yillik imtiyozli davr bilan (2020-yil va keyingi yillarda Dasturni amalga oshirish doirasida — bir yillik imtiyozli davr bilan hamda dastlabki 5 yil davomida har yili foiz stavkasi qatʼiy belgilangan 4 foizdan Oʻzbekiston Respublikasi Markaziy bankining qayta moliyalashtirish stavkasi darajasigacha bir meʼyorda oshib boradigan stavkada va keyingi davrda Oʻzbekiston Respublikasi Markaziy bankining qayta moliyalashtirish stavkasida) qishloq joylarda yashovchi shaxslar uchun — 20 yil, fuqarolarning alohida toifalari uchun — 15 yil muddatlarga milliy valyutada kredit liniyalarini ochsin va ushbu mablagʻlarni arzon uy-joylar qurilishiga maqsadli yoʻnaltirsin; Oʻzbekiston Respublikasi Iqtisodiyot vazirligi, Tashqi iqtisodiy aloqalar, investitsiyalar va savdo vazirligi, Markaziy bank va ishtirok etuvchi tijorat banklari bilan birgalikda Dasturni amalga oshirishga xalqaro moliya institutlari va xorijiy hukumatlarning moliyalashtiruvchi tashkilotlarining imtiyozli uzoq muddatli kreditlarini jalb etish masalasini ishlab chiqsin. 7. Oʻzbekiston Respublikasi Iqtisodiyot vazirligi: Qoraqalpogʻiston Respublikasi Vazirlar Kengashi, viloyatlar hokimliklari, Oʻzbekiston Respublikasi Davlat arxitektura va qurilish qoʻmitasi, ishtirok etuvchi tijorat banklari va Vazirlar Mahkamasi huzuridagi Ijtimoiy tadqiqotlar instituti bilan birgalikda qishloq aholisining uy-joylarning har bir namunasiga boʻlgan talabini oʻrganish natijalaridan kelib chiqib, 2017-yil 1-aprelgacha boʻlgan muddatda Vazirlar Mahkamasiga keyingi yillarda Qishloq joylarda namunaviy loyihalar boʻyicha arzon uy-joylar qurish dasturini amalga oshirish parametrlari yuzasidan takliflar kiritsin; Oʻzbekiston Respublikasi Moliya vazirligi, Markaziy bank va Tashqi iqtisodiy aloqalar, investitsiyalar va savdo vazirligi bilan birgalikda 2018 — 2021-yillarda Qishloq joylarda namunaviy loyihalar boʻyicha arzon uy-joylar qurish dasturini moliyalashtirish miqdorlari va manbalarini belgilasin, shu jumladan xalqaro moliya institutlari va xorijiy hukumatlarning moliyalashtiruvchi tashkilotlarining kredit mablagʻlarini jalb etishni nazarda tutsin. 8. Qoraqalpogʻiston Respublikasi Vazirlar Kengashi va viloyatlar hokimliklari kelgusi yilga Qishloq joylarda namunaviy loyihalar boʻyicha arzon uy-joylar qurish dasturi doirasida har yili belgilangan tartibda: 1-maygacha — Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi hamda Davlat arxitektura va qurilish qoʻmitasi bilan kelishgan holda, keyinchalik uylar, muhandislik-transport kommunikatsiyalari va ijtimoiy va bozor infratuzilmasi obyektlari qurish uchun “Qishloq qurilish invest” IK MCHJga beriladigan, qishloq xoʻjaligi maqsadidagi yerlar toifasiga va oʻrmon fondiga kirmaydigan, tashqi muhandislik kommunikatsiyalariga ulanadigan massivlar roʻyxati tasdiqlash uchun Vazirlar Mahkamasiga kiritilishini; 1-sentabrgacha — ishtirok etuvchi tijorat banklari bilan birgalikda talabgorlar aniqlanishini va uylar qurish uchun ularning dastlabki badallari shakllantirilishini; 1-oktabrgacha — “Qishloq qurilish invest” IK MCHJ va Oʻzbekiston Respublikasi Davlat arxitektura va qurilish qoʻmitasi bilan birgalikda foydalanishga tayyor holda topshirish shartlarida uylar qurish uchun Qurilish-pudrat tashkilotlari reestriga kiritilgan pudrat tashkilotlarini aniqlash boʻyicha tanlov savdolari oʻtkazilishini; 1-noyabrgacha — “Oʻzbekenergo” AJ, “Oʻztransgaz” AK, Respublika yoʻl jamgʻarmasi va “Qishloq qurilish invest” IK MCHJ bilan birgalikda yangidan quriladigan qishloq turar joy massivlarida muhandislik-transport kommunikatsiyalari va infratuzilma obyektlari qurish uchun Qurilish-pudrat tashkilotlari reestriga kiritilgan pudrat tashkilotlarini aniqlash boʻyicha tanlov savdolari oʻtkazilishini taʼminlasinlar. 9. “Qishloq qurilish invest” IK MCHJ Qishloq joylarda namunaviy loyihalar boʻyicha arzon uy-joylar qurish dasturi doirasida turar joy massivlarida suv taʼminoti obyektlari va avtomobil yoʻllari qurish boʻyicha buyurtmachi etib belgilansin. 10. Belgilansinki, turar joy massivlarida suv, elektr, gaz taʼminoti obyektlari va avtomobil yoʻllari qurish tegishli ravishda respublika budjeti, “Oʻzbekenergo” AJ, “Oʻztransgaz” AK va Respublika yoʻl jamgʻarmasi mablagʻlari hisobiga amalga oshiriladi. 11. “Qishloq qurilish bank” ATB Oʻzbekiston Respublikasi Iqtisodiyot vazirligi, Moliya vazirligi, Adliya vazirligi, ishtirok etuvchi tijorat banklari va “Qishloq qurilish invest” IK MCHJ bilan birgalikda tuman hokimiyatlari negizida talabgorlarni tanlash komissiyasining tavsiyalari asosida, ariza beruvchi — uy quruvchining Dasturdagi ishtiroki tartibi toʻgʻrisidagi nizom loyihasini bir oy muddatda tasdiqlash uchun Oʻzbekiston Respublikasi Vazirlar Mahkamasiga kiritsin. 12. Dastur doirasida: a) 2020-yil 1-yanvargacha: pudrat tashkilotlari – “Qishloq qurilish invest” IK MCHJ bilan tuzilgan shartnomalar boʻyicha foydalanishga tayyor holda topshirish shartlarida massivlarda uylar, suv taʼminoti obyektlari va avtomobil yoʻllari qurish boʻyicha ishlar hajmlari uchun soliqlarning barcha turlarini toʻlashdan; subpudrat tashkilotlari — massivlarda uylar, suv taʼminoti obyektlari va avtomobil yoʻllari qurishga “Qishloq qurilish invest” IK MCHJ bilan shartnomalar tuzgan bosh pudrat tashkilotlari bilan tuzilgan kontraktlar boʻyicha ular tomonidan bajariladigan ishlar hajmlari uchun yagona soliq toʻlovi toʻlashdan; qurilish materiallari va asbob-uskunalar ishlab chiqaruvchi tashkilotlar, shuningdek, ularni tashiydigan tashkilotlar — foydalanishga tayyor holda topshirish shartlarida uylar qurish uchun “Qishloq qurilish invest” IK MCHJga va “Qishloq qurilish invest” IK MCHJ bilan shartnomalar tuzgan bosh pudrat tashkilotlariga qurilish materiallari va asbob-uskunalarni realizatsiya qilish va ularni tashish (jumladan import materiallarni) hajmlari uchun yagona soliq toʻlovi toʻlashdan; “Qishloq qurilish invest” IK MCHJ — soliqlarning barcha turlarini toʻlashdan; “Oʻzsanoateksport” AJ — 7-ilovaga muvofiq, respublikada ishlab chiqarilmaydigan, chetdan olib kelinadigan yogʻoch-taxta materiallari, tomga yopiladigan metall listlar uchun, shuningdek, Oʻzbekiston Respublikasi Vazirlar Mahkamasi tomonidan tasdiqlanadigan roʻyxat boʻyicha boshqa qurilish materiallari uchun bojxona toʻlovlari (bojxona rasmiylashtiruvi yigʻimlari bundan mustasno) toʻlashdan; “Toshkent qishloq qurilish servis” MCHJ va transport tashkilotlari — tomga yopiladigan metall listlarni qayta ishlash va ularni “Qishloq qurilish invest” IK MCHJga yetkazib berish boʻyicha ishlar hajmlari uchun yagona soliq toʻlovi toʻlashdan ozod etilsin; b) 2020-yil 1-iyulga qadar 2017 — 2019-yillardagi Dasturni amalga oshirishda quyidagilar qoʻshilgan qiymat soligʻidan ozod etilsin: pudrat tashkilotlari — “Qishloq qurilish invest” IK MCHJ bilan tuzilgan shartnomalar boʻyicha foydalanishga tayyor holda topshirish shartlarida massivlarda uylar, suv taʼminoti obyektlari, lokal oqava suv inshootlari va avtomobil yoʻllari qurish boʻyicha ishlar hajmlari uchun; qurilish materiallari va asbob-uskunalar ishlab chiqaruvchi tashkilotlar, shuningdek, ularni tashiydigan tashkilotlar — foydalanishga tayyor holda topshirish shartlarida uylar qurish uchun “Qishloq qurilish invest” IK MCHJga va “Qishloq qurilish invest” IK MCHJ bilan shartnomalar tuzgan bosh pudrat tashkilotlariga qurilish materiallari va asbob-uskunalarni realizatsiya qilish va ularni tashish hajmlari uchun; “Qishloq qurilish invest” IK MCHJ — tovarlar (ishlar, xizmatlar), shu jumladan uy-joylarni (koʻp kvartirali uy-joylardagi kvartiralar) realizatsiyasi uchun; “Qishloq qurilish loyiha” MCHJ — “Qishloq qurilish invest” IK MCHJ bilan tuzilgan shartnomalar boʻyicha uylar, muhandislik-transport kommunikatsiyalari va infratuzilma obyektlarini qurish boʻyicha bajarilgan loyiha-qidiruv ishlari hajmlari uchun; “Toshkent qishloq qurilish servis” MCHJ va transport tashkilotlari — tomga yopiladigan metall listlarni qayta ishlash va ularni “Qishloq qurilish invest” IK MCHJga yetkazib berish boʻyicha ishlar hajmlari uchun. Oʻzbekiston Respublikasi Davlat soliq qoʻmitasi ushbu qarorda nazarda tutilgan soliq va bojxona imtiyozlarining toʻgʻri qoʻllanilishi ustidan qatʼiy nazorat oʻrnatsin. 13. Quyidagilarga istisno tariqasida: 2017-yil 1-martgacha boʻlgan muddatda — 2, 3 va 4-ilovalarda koʻrsatilgan uylarning qurilish-montaj ishlarini loyiha-smeta hujjatlarini ishlab chiqish bilan bir vaqtda amalga oshirishga; 2017-yil 1-yanvargacha foydalanishga topshirish yuzasidan zarur choralar koʻrilgan holda 0,02 gektar maydondagi yer uchastkalariga joylashtiriladigan 26 ta ikki, uch qavatli koʻp kvartirali (2 va 3 xonali) uylarni va 130 ta bir qavatli 2, 3 xonali uylarni joriy yilda qurishni boshlashga; 8-ilovaga muvofiq roʻyxat boʻyicha uylar qurish uchun bosh pudrat tashkilotlariga markazlashtirilgan tartibda yetkazib beriladigan asosiy qurilish materiallari va asbob-uskunalarning “Qishloq qurilish invest” IK MCHJ tomonidan tender savdolari oʻtkazilmasdan eng maqbul takliflar tanlovi orqali sotib olinishiga ruxsat berilsin. 14. Oʻzbekiston Respublikasi Iqtisodiyot vazirligi, “Oʻzqurilishmateriallari” AK va “Oʻzmetkombinat” AJ buyurtmachi va loyihalash tashkilotining asoslangan hisob-kitoblari boʻyicha ushbu qaror bilan tasdiqlangan Dastur doirasida uylar, muhandislik-transport kommunikatsiyalari va ijtimoiy infratuzilma obyektlari uchun tartibga solinadigan narxlar boʻyicha sement va metall prokati ajratilishini taʼminlasinlar. 15. Oʻzbekiston Respublikasi Davlat arxitektura va qurilish qoʻmitasi “Qishloq qurilish invest” IK MCHJ, “Qishloq qurilish loyiha” MCHJ, Qoraqalpogʻiston Respublikasi Vazirlar Kengashi, viloyatlar hokimliklari bilan birgalikda Dasturni amalga oshirish doirasida qurilish-montaj ishlari bajarilishi sifati va loyiha yechimlari, shuningdek shaharsozlik normalari va qoidalariga rioya etilishi ustidan davlat arxitektura-qurilish, texnik va mualliflik nazoratlari yuritilishini taʼminlasin. 16. Oʻzbekiston milliy teleradiokompaniyasi, Oʻzbekiston Milliy axborot agentligi, Oʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi Qoraqalpogʻiston Respublikasi Vazirlar Kengashi, viloyatlar hokimliklari, Oʻzbekiston Respublikasi Davlat arxitektura va qurilish qoʻmitasi, “Qishloq qurilish invest” IK MCHJ va ishtirok etuvchi tijorat banklari bilan birgalikda Qishloq joylarda namunaviy loyihalar boʻyicha arzon uy-joylar qurish dasturining maqsadlari va vazifalari ommaviy axborot vositalarida keng yoritilishini tashkil etsinlar. 17. “Qishloq qurilish bank” ATB, “Qishloq qurilish invest” IK MCHJ Oʻzbekiston Respublikasi Moliya vazirligi, Iqtisodiyot vazirligi va Adliya vazirligi bilan birgalikda bir oy muddatda Vazirlar Mahkamasiga qonun hujjatlariga ushbu qarordan kelib chiquvchi oʻzgartirish va qoʻshimchalar kiritish toʻgʻrisida taklif kiritsin. 18. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Bosh vazirining oʻrinbosari B.I. Zakirov zimmasiga yuklansin.